《宋文信国公铁如意歌书于拓本左方》
清代·朱文治

大魁天下早如意，对策法天天庙器。为有忠肝铁铸成，旧藏手泽犹生气。

六百年前殉国身，摩挲古铁空伤神。曾经百战思兴复，握此指挥千万军。

呜呼唾壶击缺声何壮，欲破头颅除贾相。宋祚天心难挽回，临刑下拜犹南向。

君不见姓氏铮铮小篆镌，毡锥藤纸广流传。读书意欲学何事，取义成仁如铁坚。

作者简介：（1760—1845）浙江馀姚人，字诗南，号少仙。乾隆五十三年举人，官海宁学正。善以篆法画兰竹，与海盐张芑堂以飞白法画兰齐名。有《绕竹山房诗稿》。